เอสเอ็มอีมั่นใจเศรษฐกิจฟื้น
ความเชื่อมั่นเอสเอ็มอีเริ่มฟื้น แต่ยังหวั่นกำลังซื้อชะลอตัวฉุดธุรกิจ
8 ก.พ. 2559

ความเชื่อมั่นเอสเอ็มอีเริ่มฟื้น แต่ยังหวั่นกำลังซื้อชะลอตัวฉุดธุรกิจ
นายเบญจรงค์ สุวรรณคีรี เจ้าหน้าที่บริหาร ศูนย์วิเคราะห์เศรษฐกิจ ธนาคารทหารไทย เปิดเผยผลการจัดทำดัชนีความเชื่อมั่นผู้ประกอบการขนาดย่อม-ทีเอ็มบี ว่า ความเชื่อมั่นของธุรกิจในอีก 3 เดือนข้างหน้า พบว่า ดัชนีอยู่ที่ 56.9 ปรับขึ้นจากระดับ 53.1 หรือเพิ่มขึ้น 7.15 จุด สูงกว่าระดับปกติที่ 50 สะท้อนให้เห็นว่า ผู้ประกอบการส่วนใหญ่ยังคงเชื่อมั่นต่อภาวะธุรกิจช่วงต้นปี 2559 น่าจะปรับตัวดีขึ้นกว่าในช่วง 3 เดือนสุดท้ายของปี 2558 เนื่องจากแรงส่งจากภาวะเศรษฐกิจในประเทศช่วงปลายปีที่ผ่านมา การท่องเที่ยวที่ยังขยายตัวได้ดี และแรงส่งจากมาตรการภาครัฐที่ทยอยออกมากระตุ้นเศรษฐกิจต่อเนื่องตั้งแต่ต้นไตรมาส 4/2558 ยังคงส่งผลต่อเนื่องในครึ่งแรกของปี 2559 ให้ขยายตัวได้ดี
อย่างไรก็ดี ผู้ประกอบการเอสเอ็มอีทั่วประเทศ 60.9% ยังรู้สึกกังวลว่าภาวะเศรษฐกิจในประเทศและกำลังซื้ออาจจะชะลอตัวลง แม้ว่าภาวะเศรษฐกิจช่วงปลายปีที่ดีขึ้นจะทำให้ผู้ประกอบการคลายความกังวลในประเด็นนี้ลดลงจาก 63.9% ในไตรมาส 3 แต่ก็ถือว่ายังเป็นความกังวลในระดับที่สูง โดยผู้ประกอบการภาคใต้กังวลในประเด็นดังกล่าวสูงเป็นอันดับ 1 คือ 65% และภาคตะวันออกเฉียงเหนือ 64.8% สาเหตุเนื่องจากภาคใต้ได้รับผลกระทบจากราคายางพาราที่ยังไม่มีทีท่าจะปรับเพิ่มขึ้น ราคาปาล์มน้ำมันยังคงต่ำ และปัญหาในอุตสาหกรรมประมงและอาหารทะเลที่ไม่กลับสู่ภาวะปกติ ขณะที่ภาคตะวันออกเฉียงเหนือยังคงได้รับผลกระทบจากราคาข้าวที่ลดลง ผลผลิตได้รับผลกระทบจากปัญหาภัยแล้งทำให้เกิดความเสียหายและเพราะปลูกไม่ได้
สำหรับความเชื่อมั่นของธุรกิจเอสเอ็มอี ปลายปีฟื้นตัวโดดเด่น จากการสำรวจความเชื่อมั่นของผู้ประกอบการ 1,276 กิจการทั่วประเทศ พบว่า ดัชนีความเชื่อมั่นของผู้ประกอบการอยู่ที่ 40.5 ปรับขึ้นจากระดับ 34.2 หรือเพิ่มขึ้น 18.4% จากไตรมาสก่อนหน้า เนื่องจากการจับจ่ายใช้สอยและการบริโภคสูงขึ้นจากมาตรการกระตุ้นเศรษฐกิจของรัฐบาล